
^  Štovano  uredništvo! 

U  vašem  cijenjenom  listu 

Slobodna  Dalmacija,  u 
kolumnama  "Misija"  i  "Ne  bojte  se" 
vaš  kolumnist  Ivan  Ugrin  u  člancima 
„Pazimo  da  ne  sablaznimo"  i  „Padaj  silo 
i  nepravdo"  nastoji  izrugati  i  optužiti 
moju  malenkost  za  nepravilnosti  u 
predvođenju  liturgije. 

Gospodine  Ugrine! 

Vama  i  priliči  poruka:  „Padaj  silo  i 
nepravdo"  To  se  pjevalo  kad  se  i  ubijalo 
ljude.  Svakako  nije  meni  poruka,  jer 
moj  Učitelj  je  pao  ali  uvijek  živi.  Zato  je 
dobro  da  se  sječate  1984.  godine. 

Bili  ste  još  dječak.  Sad  ste  se  več 
izvježbali.  Dobili  ste  mogućnost 
medijskog  utjecaja  -  kojeg  se 
nimalo  ne  bojim  -  računajući  da 
„kapucin"  neće  tužiti. 

Vi  ste  još  kao  dječak  optuživali  svećenika 
i  za  stvari  iz  ispovijedi  -  i  lagali. 

Poznato  je  tko  je  tako  činio.  Zato  se, 
eto,  spominjete  1984.  godine.  Poslije 
je  blagopok.  nadbiskup  Franić  pred 
dotičnim  svećenikom  molio:  „Nunc 
dimitis  servum  tum  Domine"  (Lk  2,29). 
Osobno  -  koliko  znam  -  nikad  nisam  s 
Vama  razgovarao,  makar  sam  Vas  ugostio 
u  svojoj  kući  (samostanu).  Pokušali  ste 
me  ocrniti  i  na  skupu  jedne  udruge  1994. 
g.  u  Splitu,  ali  Vas  je  ušutkala  gospođa 
IlonkaŠtambuk. 

Nije  čudo  da  ste  bili  u  dilemi  „bi  li  se 
smijao  ili  plakao".  To  je  za  Vas  bila  novost 
koju  do  tada  niste  čuli,  pa  je  niste  ni  mogli 
razumjeti.  Tako  Vas  nije  učila  baka. 

Zato  egocentrično  ističete:  „Ja  sam 
klečao  na  vratima  crkve"  i  „pjevao 
nacionalističke  pjesme". 

Pa  tu  i  jest  problem.  Drugi  bi  završili 
u  zatvoru.  Očito  se  niste  bojali.  Koji  je 
razlog,  sami  znate. 

Vaše  „klečanje"  je  apostol  sarkastično 
opisao  pred  Pilatovom  sudnicom: 

Tužitelji  ne  uđoše  „da  se  ne  bi  okaljali"  a 
traže  glavu  nevina  čovjeka  (Iv  18, 28b). 
Očito  niste  ni  pomirisali  Koncilsku 
konstituciju  o  liturgiji  Sacrosanctum 
Concilium,  niti  čuli  za  neke  važne  reforme 
i  nove  spoznaje  koje  je  Koncil  donio. 

Radi  informacije,  nadišli  smo„devotio 
moderna",  kao  i  svećenika  Lazara  koji  je  u 
Parizu,  čini  mi  se, 

1500.  g.  prvi  put  podigao  posvećeni 
kruh  da  gledaju. 

Liturgijska  teologija  ne  počinje  od 
„devotio  moderna",  i  trčanja  iz  crkve 
u  crkvu  „vidjeti  hostiju"  i  izreći  neki 
pobožni  uzdah.  Vi  mislite  daje  i  dijete 
ispravno  reklo  „nema  Isusa",  jer  „nema 
male  bijele  hostije". 

Ipak,  kad  god  se  mi  sastajemo  radi 
Isusa,  on  je  među  nama  (usp.  Mt 
1 8,20).  Dakako,  za  Vas  je  vrhunac  mise 
posvećenje  kruha  -  kleknuti  i  vidjeti  -  a 
ne  kad  Gospodin  nebeski  pristupa  k 
nama  zemaljskima  i  hoće  biti  kao  mi,  a  mi 
pružamo  ruke  k  njemu  i  hoćemo  biti  kao 
On. 

Crkva  ne  računa  s  teologijom  pokojne 
bakice,  nego  naukom  Isusa  Krista,  pa 
je  svoju  vjeru  i  nauku  svečano  izrekla 
najvećim  autoritetom  Crkve,  koncilskim 
dokumentom  „Sacrosanctum  concilium". 
Mislite  daje  moguće  biti  kršćanin 
klečanjem,  a  ne  po  Isusovoj  normativi: 
„Što  god  ste  učinili  jednom  od  moje 
braće,  meni  ste  učinili"  (Mt  25,40). 
Takvim  pravovjerjem  ne  da  se  biti  Isusov 
učenik.  No,  gospodine  Ugrine,  cijela 
misaje„spomen-čin  smrti  i  uskrsnuća 
Kristova".  Cijela  misa  je  otajstveni  i 
nadasve  sveti  Sastanak. 

A  Kristova  prisutnost  je  vidljiva  preko 
četiri  vidljiva  znaka,  a  ne  samo  preko 

kruha  i  vina  (SC).  To  je  Sastanak  sa  živim, 
uskrslim  i  djelatnim  Kristom  i  Gozba  „na 
kojoj  se  Krist  blaguje . . .".  „Gozba  što  je 
dade  Spas"  (lit.).  Dakle,  Gozba. 

I  nije  „kapucin  s  bradicom"  govorio  o 
Vašem  pisanju,  nego  je  slavio  obred 
obnavljanja  krsnog  posvećenja  koji 
se  događa  krštenjem,  preko  primanja 
Duha  Svetoga  i  dovršava  u  punini 
poistovjećenja  s  Kristom  u  primanju 
njegova  Tijela  i  Krvi  na  Gozbi  što  je 
dade  Spas. 

Dakle,  nisam  mislio  na  Vas,  nego  na 
obred  koji  smo  slavili  za  blagoslov 
djece.  Ne  govorim  ad  hoc. 

Nije  „kapucinu"  stalo  ni  da  bi  čuvao 
samo  pučke  pobožnosti,  nego  da  bi 
čovjeku,  preko  pobožnosti  koje  vrši, 
pomogao  da  poraste  u  vjeri.  Nipošto 
nisam  odgovarao  onome  koji  je 
„klečao  na  crkvenom  pragu".  Nisam  ga 
ni  zamijetio. 

Dobro  je  da  ste  bar  čuli  što  Crkva 
naučava  -  kako  rekoh  -  najvišim 
autoritetom.  I  papa  mora  slušati 
potvrđeni  Koncil.  A  vi  ste  „klečali". 
Apostol  će  Vaš  stav  opisati:  Nakon  što 
je  Isus  završio  govor:  „tog  dana  dakle 
odluče  da  ga  ubiju"  (Iv  11,53). 

Pa  ako  u  Misalu  i  piše  daje  pohvalno  ili 
poželjno  klečati,  nije  ipak  naređeno. 

A  da  je  i  naređeno,  ipak  je  to  samo 
ljudski  zakon. 

A  ako  još  znamo  da  je  to  zbog  lefebrovaca 
i  sličnih,  onda  znamo  koliko  vrijedi.  Bila  je 
takva  nekakva  situacija  i  u  vrijeme  pape 
Liberija.  Dalje  znamo. 

Znamo  da  je  jedan  sveti  carigradski 
nadbiskup  ugušen  zbog  vjernosti 
nicejskom  Koncilu.  Relikvije  su  mu 
kod  nas  u  Vodnjanu.  Poznato  je  daje  i 
nadbiskup  Aleksandrije  sv.  Atanazije 
morao  pet  puta  u  progonstvo  zbog 
vjernosti  nicejskom  Koncilu. 

Znajte  da  će  „kapucin  s  bradicom"  biti 
spreman  -  s  milošću  Božjom  -  trpjeti 
i  „pasti"  da  zasvjedoči  vjernost  II. 
vatikanskom  koncilu.  Neće  ni  pod  kojim 
uvjetima  biti  lefebrovac  poput  Vas  i 
sličnih,  a  neću  Vas  ni  tužiti  ni  ocrnjivati.  I 
zbog  toga  ste  Vi  hrabri. 

Nema  kod  mene,  dakle,  „sile  i  nepravde". 


nego  progonstvo  zbog  vjere  i  vjernosti. 
Zašto  gospodine  Ugrine  ne  čujete  staru 
jeku,  koja  ne  stoji  slučajno  u  sva  četiri 
misna  kanona:  „I  zahvaljujemo  Ti  što 
stojimo  pred  Tobom  i  tako  Ti  služimo". 
Još  manje  čujete  vapaj  Crkve:  „Sačuvaj 
nas  u  ljubavi  zajedno  s  papom ... 
biskupom.,  i  sveukupnim  svećenstvom"; 
„da  budemo  -  baš  tu  -  jedno  tijelo  i 
jedan  duh". 

Niste,  gospodine,  „heretik",  jer  nikoga 
ne  isljeđujem.  Ali,  znam  da  su  heretici  bili 
ljudi  duboke  vjere.  Umirali  su  kao  sveci  na 
lomači,  poput  J.  Husa.  Kod  Vas  je  upravo 
suprotno. 

Kaže  mudrost  Božja:  „Mnogi  su  pali  od 
mača,  ali  ne  toliki  kao  od  jezika"  (Sir 
28).  Mogu  ja  u  progonstvo,  kao  i  prije 
četrdeset  godina,  zbog  lažnih  optužbi. 
Nadam  se  da  će  mi  Gospodin  to  uračunati 
u  pravednost.  A  već  jest.  A  da  sam  i  kriv, 
ljudi  za  par  godina  zaborave  i  oproste, 
a  Vi  nosite  jednu  bolesnu  mržnju  već 
četrdeset  godina,  od  1984.,  kad  sam 
branio  „Kršćansku  sadašnjost". 

Sjetite  se  Gospodinove:  "Ako  dakle 
prinosiš  dar  na  žrtvenik  pa  se  ondje  sjetiš 
da  tvoj  brat  ima  nešto  protiv  tebe,  ostavi 
dar  ondje  pred  žrtvenikom,  idi  i  najprije 
se  izmiri  s  bratom,  a  onda  dođi  i  prinesi 
dar"  (Mt  5,23.24). 

No,  Vi  ste  klečali...  a  ne  usklađivali  život 
s  Kristovim  normativom  o  sudu.  Prvi 
kršćani  -  kao  i  Isus  u  sinagogi  -  za  vrijeme 
službe  Božje  stojeći  su  molili,  i  u  tom 
jednako  s  današnjim  Židovima,  čiji  smo 
baštinici,  i  to  kroz  jedno  tisućljeće. 
(Zapamtite  Ivane,  kroz  jedno  tisućljeće 
nije  se  klečalo.) 

Nije  li  stajanje  za  kršćanina  ipak  simbol 
uskrsnuća  i  uskrsne  radosti,  hvaljenja 
i  zahvaljivanja?  Stajanje  nedjeljom  i  na 
Uskrs  izričito  je  propisano  na  Nicejskom 
saboru  početkom  4.  stoljeća.  (20.  kanon 
istog  Sabora.) 

Do  dana  današnjeg  u  Istočnim  crkvama 
zabranjeno  je  na  misi  klečanje,  "jer  su 
svi  žrtvovatelji".  Bili  smo  zajedno  do  11. 
stoljeća  i  liturgije  su  se  interpolirale. 

Tako  iz  bizantske  dolazi  u  rimsku  liturgiju 
vjerovanje,  trishag ion ...  i  mnoge  druge 
stvari,  kao  i  obrnuto,  (op.  moja). 


Stajanje,  uspravno  držanje,  "uspravan 
hod",  bio  je,  dakle,  ono  što  je 
karakteriziralo  kršćane  u  odnosu  s 
njihovim  Bogom!  Klanjanje,  naprotiv, 
nepoznato  je  staroj  rimskoj  liturgiji  - 
proizišlo  manje  iz  biblijske,  židovske 
tradicije  nego  iz  orijentalnog  dvorskog 
ceremonijala  -  bilo  je  izvorno  gesta 
iskazivanja  počasti  suverenu,  a  potom 
je  prakticirano  i  na  "dvoru"  kršćanskih 
biskupa. 

Uvodi  se  u  Božju  službu,  u  liturgiju  tek 
krajem  srednjega  vijeka,  tek  na  vrhuncu 
sakramentalne  pobožnosti  („pobožnosti 
gledanja")  i,  postalo  je  izraz  čašćenja 
Presvetog  sakramenta.  (Usput, 
klupe  su  preuzete  iz  protestanatske 
proveniencije,  i  ne  pripadaju  katoličkoj 
tradiciji) ... 

No,  za  kršćane  nije  rijetko  pitanje  "da 
li  se  klanjati",  nego  "kako  se  klanjati". 
(Isus  kaže  „Dolazi  čas  -  sada  je!  -  kad  će 
se  istinski  klanjatelji  klanjati  Ocu  u  duhu 
i  istini  jer  takve  upravo  klanjatelje  traži 
Otac.  Bog  je  duh  i  koji  se  njemu  klanjaju, 
u  duhu  i  istini  treba  da  se  klanjaju."  (Iv. 
4,23-24  /op  moje) 

Ipak,  jedva  se  ovo  dvoje  može 
rastaviti.  Glavna  pitanja  našeg 
kratkog  razmišljanja  danas  naspram 
osjetno  promijenjenom  odnosu 
prema  pobožnosti,  naspram  opipljivo 
promijenjenoj  duhovnosti,  naspram 
odlučnom  protestu  u  ime  "uspravnog 
hoda"?  U  kojem  se  stavu  ono  može 
činiti?  Na  koje  se  klanjanje  misli? ... 

Sve  su  ovo  elementi  koji  upravo  moraju 
biti  neporecivi  sastavni  dijelovi  također  i 
moderne  pobožnosti. 

U  svakom  slučaju,  ni  moderni 
čovjek  ni  teolog  ne  gleda  danas  više 
jednostavno  vjernički  zadivljen  ili 
mistično  oduševljen  "prema  gore", 
nego  prije  svega  unutar  sebe  i  otkriva, 
često  u  bolnom  i  bez  obmana  procesu 
prosvjetljenja  sebe  sama,  svoju  veličinu 
i  svoju  bijedu  (Karl-Josef  KUSCHEL, 
Kleknuti  danas?  U:  „Bilten  franjevačke 
teologije"  -  Sarajevo  (2002)  1-2,  str. 
130.-142.  passim) 

Nema  kod  nas  ozbiljnijeg  teologa  koji 
o  tom  nije  pisao.  U  novom  Misalu  i 
Općoj  uredbi  rimskog  misala  (OUM  43) 
sve  odražava  jasnu  nakanu:  klečanje 
se  ne  želi  nametnuti  nego  se  uvelike 
prepušta  pokrajinskim  crkvenim 
vlastima  da  to  prilagode  mentalitetu 
i  vjerskom  osjećaju  svojih  vjernika 
(M.  Babić,  Kada  se  kleči  a  kada  stoji 
za  vrijeme  mise?  u  SLUŽBA  BOŽJA, 
2-4/2003.  str.  159.-162). 

Radije  pročitajte  dokument  najvišeg 
crkvenog  autoriteta  „Sacrosanctum 
Concilium" /osobito  SC  128,  SC22;  Sc 
26./),  „Celebracio  versus  populum"  na 
snazi  od  7.  ožujka  1965.  -  važno  je  samo 
da  osoba  ne  bude  više  u  centru  pažnje  od 
onoga  što  se  zbiva  na  oltaru. 

fra  ANTE  KUKAVICA,  kapucin 
U  SPLITU,  25.  srpnja  2015. 


